TCJ จ่อโกยรายได้เต็มหน้าตัก! ลุยซื้อเครื่องจักรรองรับงานอนาคต
TCJ จ่อโกยรายได้ปีนี้เต็มหน้าตัก! ลุยซื้อเครื่องจักรกลเพิ่ม หวังรองรับโครงการในอนาคต – เผย TCJ-W2 ลงเทรดวันแรก (13 มิ.ย.60) นักลงทุนตอบรับดีเยี่ยม
16 มิ.ย. 2560

ดร. ทรงวุฒิ ไกรภัสสร์พงษ์ ประธานกรรมการบริหาร บริษัท ที.ซี.เจ. เอเซีย จำกัด (มหาชน) หรือ TCJ ผู้จัดจำหน่ายสินค้าประเภทเครื่องจักรกลหนักในงานก่อสร้าง ยานยนต์อุตสาหกรรม ทั้งผลิตและจัดจำหน่ายสินค้าโลหะโดยเฉพาะเหล็กกล้าไร้สนิม (สแตนเลส)  และยังเป็นผู้ให้บริการติดตั้งและตบแต่งด้วยสแตนเลส บนสถานีรถไฟฟ้า ที่ได้รับความเชื่อมั่นจากลูกค้าเป็นอย่างสูง เปิดเผยว่า บริษัทคาดผลการดำเนินงานในไตรมาส 2/60 มีทิศทางเติบโตขึ้นอย่างต่อเนื่อง 
โดยเป็นไปตามภาวะอุตสาหกรรมที่มีการฟื้นตัว ประกอบกับ บริษัทมีธุรกิจที่หลากหลาย โดยเฉพาะกลุ่มการให้เช่าเครื่องจักรกลหนักประเภทเครนยก กลุ่มการขายเครื่องจักรกลหนัก กลุ่มสินค้าผลิตภัณฑ์โลหะและกลุ่มท่อเหล็กกล้าไร้สนิม ที่มีแนวโน้มเติบโตต่อเนื่อง ดังนั้น บริษัทจึงมั่นใจภาพรวมในปีนี้รายได้เติบโตไม่ต่ำกว่า 10% จากปีก่อนที่มีรายได้ 1,245.38 ล้านบาท
ด้าน นายทัสชน ลีลาประชากุล ประธานเจ้าหน้าที่ปฏิบัติการ เปิดเผยว่า ปัจจุบันบริษัทได้มีส่วนร่วมในธุรกิจที่หลายหลาก โดยสามารถแบ่งได้ตามอุตสาหกรรมต่างๆ ไม่ว่าจะเป็นงานโครงสร้างพื้นฐานของภาครัฐ อุตสาหกรรมก่อสร้าง หรืองานอสังหาริมทรัพย์ TCJ ได้เข้าไปมีส่วนร่วมตั้งแต่งานฐานล่างสุดจนถึงงานตบแต่ง
นอกจากนี้ TCJ ยังได้รับงานตบแต่งสถานีรถไฟฟ้าซึ่งเป็นงานที่มีมูลค่าสูง โดยถือว่าเป็นผลจากการที่บริษัทสั่งสมประสบการณ์ และความเชี่ยวชาญที่มีมายาวนาน ทำให้ TCJ ได้รับความไว้วางใจให้เป็นผู้ประกอบและติดตั้งโลหะภัณฑ์ (Metal Fabricator) ที่ให้บริการครบวงจร และไม่เพียงความเชี่ยวชาญด้านเครื่องจักรกลอุตสาหกรรมขนาดใหญ่ บริษัทยังคงให้ความสำคัญกับงานในทุกขนาด ทุกโครงการ
ทั้งนี้ บริษัทได้มีการวางแผนสั่งซื้อเครื่องจักรกลหนักเพิ่มในประเภทที่เหมาะสม เพื่อรองรับโครงการในอนาคต ต่อยอดจากพื้นฐานธุรกิจเดิม ตามแผนที่ได้ระดมทุนไป
ดร. ทรงวุฒิ กล่าวเสริมว่า เมื่อช่วงปลาย พ.ค. ที่ผ่านมา บริษัทได้ขายหุ้นสามัญเพิ่มทุนให้แก่ผู้ถือหุ้นเดิมตามสัดส่วนการถือหุ้น ในอัตรา 4 หุ้นเดิมต่อ 1 หุ้นใหม่ ในราคาเสนอขายหุ้นละ 10 บาท พร้อมทั้งได้รับวอร์แรนต์จำนวน 2 หน่วยฟรี โดยใบสำคัญแสดงสิทธิซื้อหุ้น บริษัท ที.ซี.เจ. เอเซีย จำกัด (มหาชน) ชุดที่ 2 หรือ TCJ-W2 ได้เข้าทำการซื้อขายวันที่ 13 มิ.ย. 2560 เป็นวันแรก และพบว่าได้รับการตอบรับจากนักลงทุนอย่างอบอุ่น และบรรยากาศการซื้อขายในชั่วโมงเทรดเป็นไปอย่างคึกคัก ปริมาณการซื้อขายหนาแน่น โดย TCJ-W2  เปิดตลาดที่ 2.16 บาท/หน่วย ระหว่างชั่วโมงการซื้อขายราคาปรับตัวสูงสุดที่ 3.06 บาท/หน่วย และปิดตลาดที่ระดับดังกล่าว  ด้วยมูลค่าการซื้อขายกว่า 130.47 ล้านบาท
ทั้งนี้ TCJ -W2 มีอัตราใช้สิทธิ 1 วอร์แรนต์ : 1 หุ้น โดยมีอายุใบสำคัญแสดงสิทธิภายใน 3 ปี ในราคาการใช้สิทธิที่ 10.00 บาทต่อหุ้น ซึ่งสามารถใช้สิทธิได้ครั้งแรกในวันศุกร์ที่ 30 มิ.ย. 2560 และใช้สิทธิได้ครั้งสุดท้ายในวันที่ 5 มิ.ย. 2563
ทั้งนี้บริษัทได้เงินจากการเพิ่มทุนราวเกือบ 200 ล้านบาท ส่งผลให้ปัจจุบันฐานะการเงินมีสภาพที่คล่องขึ้น เพียงพอสำหรับรองรับแผนการขยายธุรกิจในอนาคตและผลักดันให้มีการเติบโตอย่างยั่งยืนได้ โดยบริษัทจะนำเงินไปซื้อเครื่องจักร และใช้เป็นเงินทุนหมุนเวียน เพื่อเพิ่มประสิทธิภาพในการรองรับการขยายตัวของภาคธุรกิจโดยรวม และจากโครงการระเบียงเศรษฐกิจภาคตะวันออก (Eastern Economic Corridor: EEC) ของภาครัฐ